Pia Kjærsgaard (DF), 1998-06-26:
Når man hører alle de her politikerfloskler om at spille med på banen, kommer man til at tænke på, at der også er noget, der hedder: Det var ikke noget særlig godt resultat, men der var flertal for det, og så langt kunne vi blive enige.
Det har jo faktisk utrolig længe ligget i luften, at denne lov nok ville blive gennemført.
Der har måske været lidt mystik med hensyn til, om man ville ende med at undlade at stemme eller stemme for, og den mystik har Venstre og De Konservative jo bidraget meget til, men i virkeligheden er der ikke rigtig nogen, der i fuldt alvor har troet, at det ville ende med, at Venstre og De Konservative ville stemme imod, så loven ikke blev gennemført.
Det er jo også sådan, at man allerede nu er begyndt at disponere ude i kommunerne og søge ekstra ansættelser,
eksempelvis fra Flygtningehjælpen,
fordi det nu er kommunerne, der skal klare det hele.
Og det har man faktisk gjort igennem lang tid, og man er også begyndt at tale om at oprette integrationsråd.
At de skal oprettes, er et af elementerne i det her forslag, og hvordan man får sat dét i værk, er man begyndt at drøfte vildt i kommunalbestyrelserne.
Så på en eller anden måde har man nok haft en meget klar fornemmelse af, at det ville ende sådan her på Folketingets sidste arbejdsdag.
Der kan måske også ligge nogle andre overvejelser bag det, for det var jo sådan, at Venstre og De Konservative i forbindelse med pinsepakken stod og råbte op ude på sidelinjen - er det ikke sådan, det hedder, hvis man ikke sidder med ved bordet, for nu at holde sig til flosklerne?
Og så kan det da godt være - jeg har svært ved at tænke på den måde, men det kan da godt være, at det er sådan - at Venstre og De Konservative, da de stod derude på sidelinjen, følte, at nu måtte de være med på banen.
Det hørte vi jo meget om hele dagen i går.
Og hvad var det næste mål så?
Og så blev man jo nærmest nødt til at sige ja, fordi man så nødig ikke ville være med, så skidt være med, om det er skidt!
I den forbindelse vil jeg også lige nævne nogle af de ting, som fru Birthe Rønn Hornbech ridsede op med hensyn til de såkaldte stramninger, f.eks. i forhold til Udlændingestyrelsen:
Hvad sker der, hvis kommunerne ikke selv kan klare det?
Hvilken kompetence har Udlændingestyrelsen så?
Er det ikke nøjagtig den samme kompetence, som der var i forslaget, da det blev fremsat første gang: Så kan Udlændingestyrelsen gå ind og opkøbe boliger, og så er der en tvangsfordeling, altså fuldstændig det samme, som vi har diskuteret hele vejen igennem.
Og med hensyn til spørgsmålet om begrænsningen af familiesammenføringerne glemmer man at sige, at det bare drejer sig om forældrene.
Og hvor mange drejer det sig om på årsbasis?
20-40 stykker eller noget i den retning?
Det synes jeg også man skylder at fortælle i stedet for at lade, som om det her er en gevaldig stramning.
Det er simpelt hen grotesk, og jeg kan godt sige, at selv om vi nok har vidst i Dansk Folkeparti, at det ville ende sådan, er vi alligevel utrolig skuffede.
Og derfor vil jeg spørge Venstre og De Konservative: Hvor er oppositionen egentlig blevet af, altså den opposition, der burde være til den socialdemokratisk styrede regering, hvor er den henne?
Går den og putter sig ude i sidegangene og synes, den nu bare skal være med ved bordet, så skidt være med, hvordan det tegner sig?
Og så på sådan et vigtigt område, som i den grad har præget debatten!
Jeg kan garantere, at Dansk Folkeparti vil fremsætte de nødvendige lovforslag og beslutningsforslag og stille de nødvendige forespørgsler - med garanti - og at vi selvfølgelig fortsat vil prøve at påvirke Venstre og De Konservative.
Men der ligger jo desværre nok en meget stor begrænsning i det, når nu Venstre og De Konservative har besluttet sig til at stemme for, for så er udlændingedebatten død her, mener man.
Men jeg skal garantere for, at det vil den fortsat ikke være rundt omkring i forsamlingshusene, på gadehjørnerne, i butikkerne, til selskaberne og i familierne, og det er naivt, hvis man forestiller sig dét med hensyn til de her lovforslag.